Rýchlostná cesta R2 (Slovensko)

**Rýchlostná cesta R2** (*R2*), niekedy nazývaná aj "Južná diaľnica" je najdlhšia rýchlostná cesta na Slovensku ktorej trasa vedie v koridore bývalej cesty I/50, dnes ciest I/9 a I/16. Trasa rýchlostnej cesty začína v križovatke s diaľnicou D1 v Chocholnej neďaleko Trenčína a pokračuje cez Bánovce nad Bebravou, Nováky, Prievidzu, Žiar nad Hronom, Zvolen, Lučenec, Rimavskú Sobotu a Rožňavu až do Košíc, kde je ukončená znovu v križovatke s diaľnicou D1 v Rozhanovciach. Trasa cesty R2 sa v minulosti viackrát upravovala.

Pred rokom 1989, kedy sa ešte počítalo s realizáciou tzv. „federálnej“ diaľnice D1, ktorá mala začínať v Prahe a cez Brno, Uherské Hradiště, Drietomu, Trenčín, Žilinu, Poprad, Prešov, Košice a Michalovce ďalej pokračovať až na hranice vtedajšieho Sovietskeho zväzu, bol úsek z Drietomy po Chocholnú zaradený do tejto diaľnice.  Po roku 1993 bol ale prihraničný úsek z Drietomy po Chocholnú zaradený do trasy rýchlostnej cesty R2 a súčasne bol do trasy R2 zaradený úsek z Chocholnej cez Ruskovce a Nováky po Žiar nad Hronom. V roku 1999 bol z trasy R2 spomínaný prihraničný úsek úplne vypustený a začiatok trasy R2 bol novourčený v križovatke s diaľnicou D1 v Chocholnej. Príčinou tejto zmeny bola neochota českej strany pokračovať vo výstavbe diaľnice z Brna smerom na Trenčín cez Uherské Hradiště. Následne uzatvorená medzištátna dohoda medzi Českom a Slovenskom následne určila, že tzv. „Považské prepojenie“ s Českom sa bude realizovať severnejšie, prostredníctvom českej diaľnice D49 a slovenskej rýchlostnej cesty R6, zhruba v koridore Púchov, Lysá pod Makytou, Horní Lideč a Zlín. V roku 1999 bola z plánov výstavby vyradená diaľnica D65 a v úseku zo Zvolena, cez Lučenec a Rožňavu do Košíc bola nahradená rýchlostnou cestou R2.

V úseku PrievidzaŽiar nad Hronom je trasa rýchlostnej cesty plánovaná cez územia silne zasiahnuté banskou činnosťou a preto nemožno vylúčiť prehodnotenie vedenia trasy rýchlostnej cesty v tomto úseku. V úseku medzi výjazdmi Žiar nad Hronom-Juh až Zvolen-Juh je rýchlostná cesta R2 v peáži s rýchlostnou cestou R1 v dĺžke . Na juhovýchode Slovenska je súčasťou rýchlostnej cesty plánovaný tunel Soroška.  Košice rýchlostná cesta obchádza najprv z juhu kde vytvára južný obchvat mesta a križuje rýchlostnú cestu R4, následne trasa naberá severný smer k diaľnici D1 a výtvara východný obchvat Košíc. V úseku medzi križovatkou ciest R2 a R4 Haniska a križovatkou Košice-Juh, je cesta R2 v peáži s cestou R4 o dĺžke . Existujúca štvorpruhová cesta z Košíc, vedúca cez mestskú časť Pereš až po závod U. S. Steel a mestskú časť Šaca nie je súčasťou trasy cesty R2, napriek jej formálnemu zaradeniu do siete rýchlostných ciest medzi rokmi 2005 až 2020. Táto cesta bola v roku 2020 znovu preradená medzi cesty I. triedy, naďalej však zostala v správe Národnej diaľničnej spoločnosti a je stále aj označená ako cesta pre motorové vozidlá.

Trasa rýchlostnej cesty R2 križuje diaľnicu D1 *(Križovatka Chocholná pri Trenčíne a križovatka Rozhanovce pri Košiciach)* a trasu plánovanej rýchlostných ciest R8 *(Bánovce nad Bebravou)*, R1 *(Žiar nad Hronom a Zvolen)*, R3 *(Žiar nad Hronom)*, R7 *(Lučenec)* a R4 *(Košice, juh).* Údaje o križovaní ciest R3, R7 a R8 sú len orientačné, vzhľadom na vzdialený horizont výstavby menovaných rýchlostných ciest a s tým spojenú nestabilitu vedenia trás týchto rýchlostných ciest.

R2 je projektovaná na trasách európskych ciest E58, E77, E571 a E572. Na trase R2 sa predbežne uvažuje s výstavbou šiestich tunelov a to v poradí zo západu na východ; Mníchova Lehota (), Humienec (), Chotômka (), Plešivec () a Soroška ().  Navyše je plánovaná výstavba jedného tunela v úseku z Prievidze do Žiaru nad Hronom s dĺžkou 1150 metrov, ktorého názov zatiaľ nie je určený.

V zmysle aktuálnych plánov ministerstva dopravy, s výnimkou prvej časti obchvatu Košíc, nebudú do roku 2028 rozostavané ani sprejazdnené žiadne úseky cesty R2. Do plánov neboli zaradené ani úseky vo vysokom stupni prípravy, ako napríklad Zacharovce – Bátka, Bátka – Figa či druhá časť obchvatu Košíc. Sprevádzkovanie rýchlostnej cesty v celej dĺžke trasy nemožno s ohľadom na aktuálne zámery ministerstva dopravy očakávať pred rokom 2050.

## Prehľad úsekov rýchlostnej cesty R2

## Budúcnosť výstavby

### Úsek Košice, juh - Košické Oľšany, vo výstavbe

## Úseky rýchlostnej cesty R2
### Ruskovce – Pravotice
Tento úsek v okrese Bánovce nad Bebravou tvorí obchvat Bánoviec nad Bebravou. Úsek R2 odklonil dopravu z cesty I/9 z obcí Dolné Ozorovce a Horné Ozorovce a Bánoviec nad Bebravou. Cena za stavbu bola 88 miliónov €. Zmluva na výstavbu bola podpísaná 30. decembra 2013, samotná výstavba polovičného profilu úseku rýchlostnej cesty v kategórii 1/2 R 24,5/120 sa oficiálne začala 6. marca 2014. Úsek je dlhý , nachádza sa tu 15 mostných objektov a 3 križovatky. Výstavbu zabezpečilo združenie firiem Inžinierske stavby, a.s. a Cesty Nitra, a.s.

Úsek mal byť pôvodne odovzdaný v máji 2016, ale kvôli zmene napojenia na pôvodnú cestu I/9 v mieste mimoúrovňovej križovatky Bánovce-západ bol celý úsek v polprofile slávnostne odovzdaný do užívania až 6. októbra 2016.

### Žiar nad Hronom, sever – Žiar nad Hronom, juh
náhľad|353x353bod|Obchvat R2 Žiar nad Hronom
Tento úsek s dĺžkou 5,76 kilometra tvorí západný obchvat Žiaru nad Hronom. Vedie prevažne poľnohospodárskym územím. Na úseku sa nachádzajú dve mimoúrovňové križovatky, 5 mostov a jeden nadchod pre peších v samotnom Žiari nad Hronom. Na križovatke *Žiar  nad Hronom, juh* sa napája na R1 (južný obchvat Žiaru nad Hronom). Zmluva na výstavbu bola podpísaná 25. septembra 2012, samotná výstavba polovičného profilu úseku rýchlostnej cesty sa oficiálne začala 16. októbra 2012., pričom posledných cca  pred mimoúrovňovou križovatkou s R1 sa budovalo hneď v plnom profile
Úsek obsahuje 5 mostov v dĺžke 293 metrov. Celý úsek bol odovzdaný do užívania 15. decembra 2014.

### Zvolen, východ – Pstruša
Úsek vedie od diaľničného obchvatu Zvolena na východ severným obchvatom obce Vígľaš do Pstruše. Dlhý je , kategória vybudovanej cesty je R 24,5/120. Podľa vyjadrení štátneho tajomníka ministerstva dopravy, Andreja Holáka v júni 2012, sa na úseku malo začať stavať do 30. júna 2013, hotový mal byť v roku 2015. Zmluva na výstavbu však bola podpísaná až 12. júla 2014 a samotná výstavba sa oficiálne začala 11. septembra 2014. Úsek postavilo za 99 miliónov € združenie spoločností Corsan Corviam Construccion a Chemkostav IS s.r.o, pôvodne odhadované náklady boli 137 miliónov €.

Nachádza sa tu 14 mostov, mimoúrovňová križovatka a súčasťou stavby bola aj jedna dočasná križovatka, ktorá počas výstavby okolitých úsekov zabezpečovala prepojenie s I/16. Kvôli náročnému pyrotechnickému prieskumu z jari 2015 sa výstavba pretiahla a úsek mal motoristom slúžiť až od novembra 2016. No napriek preloženiu termínu sa výstavba i tak nedokončila. Celý úsek bol napokon slávnostne odovzdaný do užívania 16. mája 2017.

### Pstruša – Kriváň
Úsek Pstruša – Kriváň tvorí južný obchvat Detvy. Dlhý je , pôvodne mal byť vybudovaný v rokoch 2012 – 2015 za sumu 134 miliónov €. V lete 2012 sa však už rátalo s cenou 232 mil. €. Víťazné konzorcium spoločností Strabag, s.r.o, Váhostav SK a Doprastav tento úsek nakoniec postavilo za 178 miliónov €. Zmluva na výstavbu bola podpísaná 12. novembra 2013, samotná výstavba sa oficiálne začala 25. novembra 2013. Trasa vedie súbežne s I/16 a železničnou traťou 160. Na úseku vybudovanom v kategórii R 24,5/120 sa nachádza 18 mostov a 3 križovatky, súčasťou stavby je aj privádzač Detva zabezpečujúci napojenie okresného mesta na R2. Denne trasou prejde 15 až 16 tisíc vozidiel. Úsek bol do používania odovzdaný v plnom profile bez meškania 10. novembra 2015.
náhľad|Rozostavaná estakáda na úseku Kriváň - Mýtna v septembri 2025

### Kriváň – Mýtna
Začiatok trasy rýchlostnej cesty R2 Kriváň – Mýtna nadväzuje na predchádzajúci úsek R2 Pstruša – Kriváň v dočasne upravenej mimoúrovňovej križovatke Kriváň. Koniec úseku sa pred obcou Mýtna napája na nasledujúci úsek R2 Mýtna – Lovinobaňa, Tomášovce. Ide o technicky náročný úsek, ktorého súčasťou je zhruba  dlhá mostná estakáda v údolí Krivánskeho potoka. Táto estakáda je situovaná vo výške 15 –  ponad trasu cesty I/16, v tesnej blízkosti vysokého napätia a existujúcej zástavby. Samotná výstavba sa začala v decembri 2021. Výstavbu vyše 9-kilometrového úseku z väčšej časti tvorili estakády. Najvzácnejším technickým prvkom tohto mosta je dilatácia v strede rozpätia, teda nie nad podperou, ako je to bežné. Dilatácia sa vytvorila ako prefabrikát o hmotnosti 33,5 tony a s výškou nosníka 1,5 metra. Výhodou konštrukcie je redukcia ohybových momentov v nadpodperovej oblasti. Doteraz bol na svete s takto urobenou dilatáciou v strede rozpätia vybudovaný len jeden most a to Benicia-Martinez v Kalifornii. Estakáda je teda európskym unikátom. Zmluvná cena na výstavbu bola 232 miliónov eur bez DPH a úsek postavilo združenie spoločností Doprastav, Strabag a Eurovia. Ide o technicky náročný úsek, ktorého súčasťou je 5 km dlhá mostná estakáda v údolí Krivánskeho potoka. Úsek bol motoristom odovzdaný do užívania 20. novembra 2025. 

### Mýtna – Tomášovce
Úsek Mýtna – Tomášovce bol pôvodne ocenený na 204 miliónov, pred tendrom bol zmiernený na 168 mil eur. Tender nakoniec vyhrala firma Metrostav za 127,7 mil. eur. Úsek Mýtna – Lovinobaňa bol pôvodne plánovaný ako jeden celok až po Kriváň. Združenie Metrostav a.s., HOCHTIEF SK s.r.o., HOCHTIEF CZ a.s. staval tento úsek od augusta 2019 a sprejazdnený bol 19. decembra 2022, 16 mesiacov po pôvodnomzmluvnom termíne. Financovaný bol zo štátneho rozpočtu.Trasa rýchlostnej cesty R2 v záujmovom úseku je vedená nížinou otvárajúceho sa údolia Krivánskeho potoka, v súbehu so železničnou traťou Zvolen – Fiľakovo a cestou I/16, pričom obchádza samotnú obec Mýtna z juhozápadu. Po vykrižovaní s cestou I/16 a železničnou traťou, pričom rýchlostná cesta je vedená ponad oba dopravné koridory, vchádza trasa do katastra obce Divín. Tu pokračuje trasa v úzkom páse na úpätí pahorkov Divínskeho hája. Je to jediné miesto v koridore železničnej trate, Krivánskeho potoka a jestvujúcej zástavby s akceptovateľným dopadom na životné prostredie. Dôsledkom umiestenia stavby vznikla potreba na vybudovanie objektov vhodných pre migráciu zveri. Po opustení Divínskeho hája a prekrižovaní širokého údolia Krivánskeho potoka a železničnej trate pokračuje trasa severovýchodne od obce Podrečany v súbehu s cestou I/16 až do konca úseku, kde vo vzájomnom krížení vytvárajú dočasné prepojenie v podobe úrovňovej stykovej križovatky s cestou I/16. Toto prepojenie zanikne sprejazdnením predchádzajúceho úseku Kriváň - Mýtna.

### Obchvat Oždian
náhľad|Obchvat Oždian
Obchvat obce Ožďany je úsek v prevádzke ako rýchlostná cesta v polprofile. Úsek je dlhý . Výstavba prebehla v rokoch 2004 – 2007, náklady na výstavbu vo výške 57 040 848,62 € (1 718 412 605 Sk) boli hradené zo štrukturálneho fondu, EIB a štátneho rozpočtu. Zhotoviteľom úseku bola firma Strabag, a.s. Na úsek bola podľa STN 736100 použitá kategória R22,5/100. Navrhnutá trasa spolu s plánovaným rozšírením zabezpečí kapacitné vyhliadky zaťaženia do roku 2030. Nachádza sa tu celkom 6 mostov, z toho jeden nad potokom Suchá. Úsek odľahčil zaťaženie obce Ožďany dopravou ako aj exhalátmi, vyriešil tiež nevyhovujúci úsek I/16 za obcou (tzv. *Oždiansky kopec*). Dočasné napojenie na I/50 je úrovňovými križovatkami. Úsek bol odovzdaný do predčasného užívania 5. decembra 2006.

### Zacharovce – Bátka
Tento úsek R2 v polovičnom profile takisto vytvorí spojenie s obchvatom Rimavskej Soboty a Figy a Tornale. Dĺžka úseku bude , výstavba by mala stáť 83 mil. €. Úsek sa nachádza v poľnohospodárskej oblasti, čím bude potrebné prebudovať poľné cesty. Plánované sú mosty v dĺžke 457 metrov, 2 mimoúroňové križovatky, protihlukové bariéry. Projektové dokumentácie na stavebné povolenie sú vypracované. Výkupy parciel pod cestou začali v roku 2018.

### Bátka – Figa
Tento úsek R2 v polovičnom profile takisto vytvorí spojenie s obchvatom Rimavskej Soboty a Figy a Tornale. Dĺžka úseku bude , výstavba by mala stáť 67 mil. €. Úsek sa nachádza v poľnohospodárskej oblasti, čím bude potrebné prebudovať poľné cesty. Plánované sú mosty v dĺžke 411 metrov, odpočívadlo *Bátka*, protihlukové bariéry. Projektové dokumentácie na stavebné povolenie sú vypracované. Výkupy parciel pod cestou začali v roku 2018 . V roku 2024 bolo vydané stavebné povolenie na uskutočnenie stavby. 

### Figa – Tornaľa
Tento úsek R2 vybudovaný v polprofile ako obchvat obcí Figa a Tornaľa. Celková dĺžka úseku je . Výstavbu zabezpečili firmy Strabag, a.s. a Doprastav, a.s., financovanie bolo zo štrukturálneho fondu, štátneho rozpočtu a NDS. Začiatok výstavby bol v roku 2003, koniec v roku 2008. Na úseku sa nachádza 19 mostov, dominantný je lokalizovaný západne od obce Figa. Kategorizácia úseku je podľa STN 736100 R22,5/100, na polprofil, ľavú časť budúceho plného profilu, je použitá kategória R11,5/100. Nachádzajú sa tu tri mimoúrovňové križovatky.

### Tornaľa – Gombasek
Pripravovaný úsek R2 spojí Banskobystrický a Košický kraj. Dĺžka úseku bude . Úsek bude obsahovať 15 mostov a 1 odpočívadlo. Zo záverečného stanoviska EIA platného z 28.06.2016 vyplýva, že bude stavaný v červenom variante s tunelom Plešivec o dĺžke 1385 metrov.[23] Taktiež sa tu bude nachádzať odpočívadlo Gombasek. Podľa webovej stránky z NDS úsek k 11/2017 je v procese dokumentácie pre územne rozhodnutie..

### Rožňava – Jablonov nad Turňou (ľavý pás)
Pripravovaný úsek R2 v polovičnom profile nahradí cestu I/16 cez horský prechod Soroška. Dĺžka úseku bude , začiatok úseku je situovaný v dočasnom napojení na cestu I/16 v tesnej blízkosti križovatky ciest I/16 a I/67, južne od Rožňavy. Trasa najprv pokračuje východným smerom zhruba v súbehu s cestou I/16, následne sa stáča na juhovýchod kde s následne bude nachádzať tunel Soroška. Za tunelom trasa ešte z juhu obchádza obec Jablonov nad Turňou a končí v dočasnom napojení na cestu I/16 východne od zmieňenej obce. Úsek bude postavený v kategórii R 22,5/100 v polovičnom profile t. j. R11,5/100, tunel Soroška v kategórií T8,0/100 v polovičnom profile, rýchlosť v tuneli bude obmedzená na /h až do postavenia druhej, pravej tunelovej rúry. Predpoklad začatia výstavby tohto úseku bol v roku 2020, dokončenie bolo očakávané v roku 2025. Verejná súťaž bola vyhlásená 27.12.2019 a následne zrušená 8.7.2020. NDS oznámila, že projekt je zle pripravený, nemá stavebné povolenie a nie je prioritou. Realizácia tohto úseku sa tak odsúva na obdobie po roku 2030.

### Šaca – Košické Oľšany
Tento úsek dlhý 21,5 kilometra je súčasťou takzvaného vonkajšieho (diaľničného) obchvatu Košíc, ktorý okrem rýchlostnej cesty R2 tvoria i diaľnica D1 a rýchlostná cesta R4. Od križovatky Šaca vytvára trasa rýchlostnej cesty R2 južný obchvat mesta Košice. Pokračuje okolo areálu US Steel, južne od letiska Košice, údolím rieky Torysy až k obci Košické Oľšany. Tam úsek ako aj celá rýchlostná cesta R2 končí v križovatke Hrašovík s diaľnicou D1. R2 s diaľnicou D1 sa spája v križovatke *[[Košické Oľšany]]*, v križovatke *Košice-juh* s R4. Dĺžka celého úseku je . Predpokladaná cena tohto úseku bola 240 mil. €[29]. Nachádza sa tu 15 mostov, 5 križovatiek, odpočívadlo *Haniska* a stredisko správy a údržby rýchlostných ciest *SSÚR Šebastovce*. Zo záverečného stanoviska EIA platného zo 7. 10. 2014 vyplýva, že bude stavaný vo fialovom variante. Podľa webovej stránky z NDS úsek k 11/2017 je v procese dokumentácie pre stavebné povolenie. V roku 2018 bol úsek rozdelený na dva podúseky Košické Oľšany – Križovatka R2/R4 a Križovatka R2/R4 – Košice Šaca s tým, že úsek Košické Oľšany – Križovatka R2/R4 má byť rozostavaný ako prvý a to v priebehu roku 2020. Úsek medzi Košickými Oľšanmi po križovatku R2 a R4 s celkovou dĺžkou 14,3 km bol napokon rozostavaný až 25.3.2022. Zmluvný termín dokončenia bol 21.3.2025. Zhotoviteľom stavby je EUROVIA SK a.s, cena diela činí 159 100 002,1 EUR. Úsek bol otvorený dňa 24.09.2025. V novembri 2025 bolo vydané stavebné povolenie na uskutočnenie stavby Križovatka R2/R4 – Košice Šaca. 

## Petícia
Primátorka Prievidze Katarína Macháčková spolu s 21 mestskými poslancami iniciovala petíciu za výstavbu R2 v Trenčianskom kraji. Text petície obsahuje túto žiadosť: „Som za bezodkladné zaradenie budovania piatich plánovaných úsekov cesty R2 v Trenčianskom samosprávnom kraji (D1 – Mníchova Lehota, Mníchova Lehota – Ruskovce, Ruskovce – Pravotice, Pravotice – Dolné Vestenice, Dolné Vestenice – Nováky) medzi najvyššie priority Vlády Slovenskej republiky pri rozvoji cestnej infraštruktúry na Slovensku. Žiadam o prehodnotenie a úpravu harmonogramu výstavby cestných komunikácií tak, aby sa vybudovanie cesty a jej definitívne odovzdanie do užívania zrealizovalo v čo najkratšom čase.”

## Pozri aj

* Zoznam diaľnic na Slovensku
* Zoznam rýchlostných ciest na Slovensku
*Harmonogram výstavby diaľnic a rýchlostných ciest

## Referencie

## Iné projekty

## Zdroje
* Národná Diaľničná Spoločnosť
* Rýchlostná cesta R2
* Slovenská správa ciest

2
Kategória:Doprava v okrese Trenčín
Kategória:Doprava v okrese Bánovce nad Bebravou
Kategória:Doprava v okrese Prievidza
Kategória:Doprava v okrese Žiar nad Hronom
Kategória:Doprava v Žiari nad Hronom
Kategória:Doprava v okrese Zvolen
Kategória:Doprava vo Zvolene
Kategória:Doprava v okrese Detva
Kategória:Doprava v Detve
Kategória:Doprava v okrese Lučenec
Kategória:Doprava v okrese Rimavská Sobota
Kategória:Doprava v okrese Revúca
Kategória:Doprava v okrese Rožňava
Kategória:Doprava v okrese Košice-okolie
Kategória:Doprava v Košiciach